Ṛimus d Ṛumulus d akniwen. D arraw n Meɣres, agennaw n lgirra d twestalt (vestale) Riya Silbya, yelli-s n Numiṭur, agellid n Lunga Albya, turbant (ville) talaṭinit, yesuli Askanyus (Ascagne), mmi-s n Ayniyas (Enée).
Numiṭur, asmi t-yeɣḍel gma-s Amulyus, yekkes-as atṛun (trône), yuɣal d neţţa i d agellid n Lunga Albya. Asmi llulen sakkin Ṛimus d Ṛumulus, yekker ugellid-agi Amulyus yuzen yiwen deg iseklafen-ines, yebbwi-ten, akken ad ten-iḍegger ar wasif n Tibiris (Tibre). Amulyus ira akken ad ineɣ ayawen-agi-ines, imi yugad d akken asmi ara umɣuren, a d-zzin fell-as, ad sekksen atṛun, ad terren i wbabi-nnsen (jedd-nnsen). Maca aseklaf-nni-ines, imi yebbwi iggurdan-nni, deg wakken gezmen tasa-s, ur ten-iḍegger ara ɣer waman. Yefr-iten sdaxel n yiwet n tgamba, rrif n wasif n Tibiris, yeğğa-ten dinna.
Tufan dinna yiwet n talubt (lupa, louve). Tebbwi-ten yid-s ɣer yefri-ines i d-yezgan ɣef tiɣilt n Palatinu. Tebrek fella-sen dinna, tesdurin-ten, tessuṭuḍ-iten, am arraw-is.
Tedda-ţ akken, almi d asmi ten-yufa umeksa Fusṭulus, neţţa d tmeṭṭut-is Akka Laṛuntiyi. Deg imi ur lin ara dderya, bbwin-ten s axxam, sekkren-ten-id, ula d nutni, am arraw-nnsen.
Asmi mmden, bbweḍen d ilmeẓyen, slan s tmacahuţ-nnsen. Gan akka ɣeḍlen agellid Amulyus, rran babi-nnsen Numiṭur ɣef atṛun-ines.
Yiwen wass, Ṛimus d Ṛumulus, iwakken ad rren tajmilt i wasif n Tibiris, begsen akken ad salin ula d nutni turbant ɣef rrif-ines. Maca sin wakniwen-agi mgaraden ɣef amkan. Ṛimus ira ad ţ-salin ɣef tiɣilt n Abuntinus, ma d gma-s Ṛumulus, neţţa, ira ad ţ-salin ɣef tiɣilt n Palatinu. Uɣalen rran-ţ ɣer igenni. D neţţa i yesefken akken ad sen-d-yinni anda ilaq ad salin turbant-nni-nnsen. Nnan-as win iwalan ugar n wayeḍ n lferg n yefṛax ar igenni, d winna ara ifernen anda ara salin tarubant-nni. Cwiṭ akka, iwala Ṛimus 6 ibuturen ɣer igenni. Maca imir-imir, iwala Ṛumulus 12 ibuturen. Dɣa gan akka: fran-ţ d akken ad salin tarubant-nnsen ɣef tiɣilt n Palaṭinu.
Akken kan yeɣza Ṛumulus s tyuga aḍṛef n lsas. Iga yess tilas anda ara d-tuɣal trubant-nnsen. Aḍṛef-agi n lsas d ayifus. Yiwen mačči yezmer ad t-yekcem. Maca Ṛimus, deg wakken yerfa, ikecm-it. Dɣa nuɣen nuɣen neţţa d gma-s s isefuden. Ar tagara, yenɣa Ṛumulus gma-s Ṛimus ɣef aḍref-nni n lsas n turbant-nni i kkren ad salin.
Asmi tuli turbant-agi d ayen, Ṛumulus yuɣal d agellid-ines. Maca Ṛumulus d yergazen-ines yesulin turbant-agi, laqent-asen tlawin. Dɣa gan akka zeḍmen ɣef agdud Aṣabini, yeţţidiren ɣer tama-nnsen akken ad sen-d-akweren tilawin. Imi yekker imenɣi gar sin yegduden-agi Alaṭini d Uṣabini, kkrent tlawin n Iṣabinen, kkant gar-asen, dɣa fran. Sin yegduden-agi gerwen, meslayen dɣa fran-ţ akka. Iṣabinen fkan-asen tilawen i Ilaṭinen, dɣa dduklen, gan yiwen wegdud i ɣef d-yezga ugellid Ṛumulus. Zedɣen turbant-nni yesuli Ṛumulus, i wumi semman turbant n Ṛuma.
Rnan kra n iseggwasen, akken kan yemmut ugellid Ṛumulus, ikcem-iten-id wegdud Atruskan. Dɣa dduklen 3 yegduden-agi, sufɣen-d agdud n Ṛuma. Zedɣen turbant n Ṛuma. Gan tagelda i ṭṭfen lqern igelliden n Itruskaniyen. Syen akken sakkin, imezdaɣ n tmurt-agi sulin taṛipublikt. Maca asmi dduklen 3 yegduden-agi, d nutni i yeɣeḍlen tamurt n Lunga Albiya ? Deg imiren dɣa i yuɣalen d imastaren n tmurt n Latyum (Latium). Tamurt i d-yezzin i tčiṭṭa n Ṛuma.
Turbant n Ṛuma ɣur-s 7 tɣaltin : Abuntinus, Palaṭinu, Kayliyus, Kwirinalis, Eskwilina, Kapiṭulyum d Biminalim. Ɣef tɣaltin-agi, llan 7 tudrin. D tudrin-agi dɣa i yedduklen akken ad gen tačiṭṭa n Ṛuma.
Tačiṭṭa n Ṛuma, yesul-iţ Ṛumulus deg wass n 21 di yebrir 753 zwar tallit-nneɣ. Degmi mazal ar ass-a, yal ass n 21 n yebrir, ţgan imezdaɣ n Ṛuma, tameɣra.
Isem n Ṛuma, llan kra imusnawen nnan-d d akken yekka-d deg yisem n Ṛumulus, agellid amezwaru n tçiṭṭa-yagi. Llan wagad d-yennan yekka-d deg Rumina, tadiyust neɣ tagennawt n usuṭṭeḍ, s tlaṭinit Rumen d Tamaẓagt : tamaẓagt-nni n talubt i yetḍen Ṛimus d Ṛumulus. Llan diɣen imusnawen nniḍen i d-yennan d akken isem-agi n Ṛuma yekka-d di Ruma, aman s trustikit.
Les origines de Rome (Emission de France Inter)
{play}images/stories/audio/mp3_France_Inter_-_2000_Ans_d_Histoire_-_Les_origines_de_Rom.mp3{/play}
kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn kab_Latn fra_Latn eng_Latn